На основу члана 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 – др. закон и 47/18), члана 40. став 1. тачка 7. и члана 100. Статута општине Инђија („Службени лист општине Инђија“, број 5/19),

Скупштина општине Инђија на седници одржаној 14. јуна 2019. године, донела је

**О Д Л У К У**

**О НАЧИНУ И ПОСТУПКУ ОРГАНИЗОВАЊА**

**ЈАВНЕ РАСПРАВЕ**

**Члан 1.**

Овом одлуком уређује се начин и поступак организовања јавне расправе у поступку доношења прописа и других општих аката, као и планских докумената из надлежности општине Инђија (у даљем тексту: Општина).

**Члан 2.**

Јавна расправа у смислу ове Одлуке, подразумева низ активности које се предузимају у унапред одређеном временском оквиру, у циљу прибављања предлога и сугестија грађана, удружењa и стручне јавности о нацрту акта из надлежности органа Општине.

**Члан 3.**

Јавна расправа спроводи се:

1. стављањем на увид, нацрта акта за који се спроводи јавна расправа на

веб презентацији Општине;

1. достављањем предлога, сугестија и коментара у писаном или

електронском облику;

1. организовањем најмање једног отвореног састанка предстваника надлежних

органа Општине, односно јавних служби са заинтересованим грађанима, представницима удружења и средстава јавног информисања (округли столови, трибине, презентације и сл.).

**Члан4.**

Јавна расправа траје најмање 15 дана.

**Члан 5.**

Општинска управа општине Инђија, дужна је да на веб презентацији Општине, односно на други примерен начин, обавести јавност да је отпочео рад на припреми прописа које доноси Скупштина општине.

**Члан 6.**

Јавна расправа обавезно се спроводи:

1. у поступку припреме Статута општине;

2. у поступку припреме буџета Општине (у делу планирања инвестиција);

3. у поступку припреме стратешких планова развоја;

4. у поступку утврђивања стопе изворних прихода општине;

5. у поступку припреме просторних и урбанистичких планова;

6. у другим случајевима предвиђеним законом и Статутом општине.

Јавна расправа из става 1. овог члана спроводи се о нацрту акта (одлуке, плана и другог акта у припреми).

Јавну расправу из става 1. овог члана, организује Општинско веће на начин и у време које предложи орган надлежан за припрему и утврђивање нацрта акта.

Јавна расправа у поступку припреме просторних и урбанистичких планова спроводи се у складу са одредбама закона и других прописа којим се уређује поступак израде и доношења просторног и урбанистичког плана.

**Члан 7.**

Јавна расправа може се спровести и у поступку доношења општих аката из надлежности Скупштине општине, на основу захтева предлагача општег акта, једне трећине одборника или предлога 100 грађана са бирачким правом општине.

Захтев, односно предлог за спровођење јавне расправе подноси се у писаном облику и мора бити образложен.

Захтев, односно предлог из става 1. овог члана садржи: назив акта за који се захтева, односно предлаже јавна расправа, предлог круга учесника у јавној расправи са назначењем учесника којима се посебан позив доставља, назначење времена и начина одржавања јавне расправе и друге податке значајне за одржавање јавне расправе.

Предлог грађана за спровођење јавне расправе, потребно је да својим потписом подржи најмање 100 грађана са бирачким правом на територији Општине.

Прикупљање потписа грађана за спровођење јавне расправе из става 4. овог члана, спроводи се у складу са прописима који уређују грађанску иницијативу.

**Члан 8.**

Надлежно радно тело Скупштине општине одлучује о примљеном захтеву, односно предлогу из члана 7. став 1. ове одлуке у року од осам дана од дана достављања захтева, односно предлога.

Уколико надлежно тело Скупштине општине прихвати предлог, односно захтев из става 1. овог члана, Општинско веће организује јавну расправу, по правилу, на начин и у време које је у тим поднесцима предложено.

**Члан 9.**

Општинско веће организује јавну расправу, одређује начин спровођења, место и време трајања јавне расправе.

Општинско веће упућује јавни позив грађанима, удружењима, стручној јавности, за учешће у јавној расправи.

Јавни позив за учешће на јавној расправи, објављује се на веб презентацији Општине као и на други погодан начин.

Од дана објављивања јавног позива до дана почетка одржавање јавне расправе не може проћи мање од пет дана.

**Члан 10.**

Уз јавни позив за учешће на јавној расправи, обавезно се објављује програм спровођења јавне расправе, као и нацрт акта који је предмет јавне расправе.

Програм јавне расправе утврђује Општинско веће, на предлог органа надлежног за припрему и утврђивање нацрта акта који је предмет јавне расправе.

Програм јавне расправе обавезно садржи:

1. рок за спровођење јавне расправе;
2. податке о лицима задуженим за давање информација и објашњења

учесницима јавне расправе о предложеним решењима;

1. информацију о активностима које се планирају (одржавање округлих столова

трибина, презентација и слично, време и место њиховог одржавања), као и информацију о лицу задуженом за управљање тим активностима;

1. рок и адресу за достављање предлога и сугестија у писаном и електронском

облику;

1. друге податке значајне за спровођење јавне расправе.

**Члан 11.**

Орган надлежан за припрему и утврђивање нацрта акта који је предмет јавне расправе, дужан је да у току трајања јавне расправе на веб презентацији Општине објављује све коментаре, предлоге и сугестије дате на јавној расправи.

**Члан 12.**

О спроведеној јавној расправи орган из члана 11. ове одлуке сачињава извештај.

Извештај о спроведној јавној расправи садржи:

1. време и место одржавање јавне расправе;
2. назив акта за који је спроведена јавна расправа;
3. активности које су спроведене током јавне расправе (округли столови,

трибине, презентације и сл.);

1. податке о овлашћеним представницима органа Општине који су учествовали

на јавној расправи;

1. податке о учесницима јавне расправе (број и структура);
2. све предлоге и сугестије изнете у јавној расправи;
3. ставове органа надлежног за утврђивање нацрта акта о поднетим предлозима

и сугестијама са образложењем разлога за њихово прихватање, односно неприхватање.

Извештај из става 1. овог члана, објављује се на веб презентацији Општине и на други погодан начин у року од осам дана од дана окончања јавне расправе.

**Члан 13.**

Орган надлежан за утврђивање предлога акта о којем је спроведена јавна расправа, дужан је, да извештај о спроведеној јавној расправи приложи уз предлог акта који се подноси доносиоцу акта на усвајање.

**Члан 14.**

Поступак јавне расправе започет у складу са прописима који су били на снази пре ступања на снагу ове одлуке, наставиће се по одредбама ове одлуке.

**Члан 15.**

Ова одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:02-107/2019-I Председник,**

**Дана,14. јуна 2019.године**

**И н ђ и ј а Милан Предојевић**

**О б р а з л о ж е њ е**

Правни основ за доношење Одлуке о начину и поступку организовања јавне расправе, садржан је у члану 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 – др. закон и 47/18), члану 40. став 1. тачка 7. и члана 100. Статута општине Инђија („Службени лист општине Инђија“, број 5/19).

Чланом 32. став 1. тачка 6. Закона о локалној самоуправи, као и чланом 40 став 1. тачка 7. Статута општине Инђија прописано је да скупштина општине, у складу са законом доноси прописе и друге опште акте.

Чланом 100. Статута општине Инђија прописано је да се начин и поступак организовања јавне расправе ближе уређује одлуком Скупштине општине.

Одлуком о начину и поступку организовања јавне расправе уређује се начин и поступак организовања јавне расправе у поступку доношења прописа и других општих аката, као и планских докумената из надлежности општине Инђија.

Одлука садржи 15 чланова.

Чланом 2. дефинисано је да се под јавном расправом подразумева низ активности

које се предузимају у унапред одређеном временском оквиру, у циљу прибављања предлога и ставова грађана, удружења и стручне јавности о нацрту акта из надлежности органа Општине.

Чланом 3. дефинисан је начин на који се спроводи јавна расправа, (стављањем на увид нацрта акта за који се спроводи јавна расправа на веб презентацији Општине, достављањем предлога, сугестија и коментара грађана у писаном или електронском облику, организовањем најмање једног отвореног састанка представника надлежних органа Општине, односно јавних служби са заинтересованим грађанима, представницима удружења и средстава јавног информисања (округли столови, трибине, презентације и сл.).

Чланом 4. дефинисано је да јавна расправа траје најмање 15 дана.

Чланом 6. побројана су акта приликом чије припреме и доношења је обавезно

спровођење јавне расправе, а то је: у поступку припреме Статута општине; у поступку припреме буџета Општине (у делу планирања инвестиција); у поступку припреме стратешких планова развоја; у поступку утврђивања стопе изворних прихода општине; у поступку припреме просторних и урбанистичких планова; као и у другим случајевима предвиђеним законом, Статутом општине.

Чланом 7. дефинисано је да се јавна расправа може спровести и у поступку доношења општих аката из надлежности Скупштине општине, а на основу захтева предлагача општег акта, једне трећине одборника или предлога 100 грађана општине.

Чланом 8. је прописано да надлежно радно Скупштине Општине у року од осам дана од дана достављања захтева, односно предлога одлучује о спровођењу јавне расправе

Члан 9-13 уређује се организовање јавне расправе. Дефинисано је да Општинско веће упућује јавни позив грађањима, удружењима, стручној јавности за учешће у јавној расправи, да се јавни позив објављује на веб презентацији Општине и на други погодан начин. Даље је дефинисано да се уз јавни позив за учешће на јавној расправи обавезно објављује програм спровођења јавне расправе, као и нацрт акта који је предмет јавне расправе. Чланом 12. прописано је да се спроведеној јавној расправи сачињава извештај, као и садржина извештаја. Чланом 13. прописана је обавеза органа који је надлежан за утврђивање предлога акта о којем је спроведена јавна расправа, да извештај о спроведеној јавној расправи приложи уз предлог акта који се подноси доносиоцу акта на усвајање.

Чланом 14. регулисано је да ће се поступак јавне расправе који је започет по прописима који су били на снази пре ступања на снагу ове одлуке наставити по одредбама ове одлуке, а члан 15. регулише ступање на снагу одлуке.

Имајући у виду напред наведено предлаже се Скупштини општине Инђија, да Одлуку о начину и поступку организовања јавне расправе, усвоји у тексту како је дат у материјалу.

Одељење за правне и скупштинске послове